正月:兰蕙芬。瑞香烈。樱桃始葩。径草绿。望春初放。百花萌动。
二月:桃始夭。玉兰解。紫荆繁。杏花饰其靥。梨花溶。李花白。
三月:蔷薇蔓。木笔书空。棣萼韡韡。杨入大水为萍。海棠睡。绣球落。
四月:牡丹王。芍药相于阶。罂粟满。木香上升。杜鹃归。荼穈香梦。
五月:榴花照眼。萱北乡。夜合始交。薝匐有香。锦葵开。山丹赪。
六月:桐花馥。菡萏为莲。茉莉来宾。凌霄结。凤仙绛于庭。鸡冠环户。
七月:葵倾赤。玉簪搔头。紫薇浸月。木槿朝荣。蓼花红。菱花乃实。
八月:槐花黄。桂香飘。断肠始娇。白苹开。金钱夜落。丁香紫。
九月:菊有英。芙蓉冷。汉宫秋老。芰荷化为衣。橙橘登。山药乳。
十月:木叶落。芳草化为薪。苔枯萎。芦始荻。朝菌歇。花藏不见。
十一月:蕉花红。枇杷蕊。松柏秀。蜂蝶蛰。剪彩时行。花信风至。
十二月:蜡梅坼。茗花发。水仙负冰。梅香绽。山茶灼。雪花六出。